**Myanmarin ilmavoimien lento-onnettomuus 2017** tapahtui 7. kesäkuuta 2017, kun Myeikistä Yangoniin matkalla ollut Myanmarin ilmavoimien Shaanxi Y-8F-200W -kuljetuskone syöksyi Andamaanienmereen lähellä Dawein kaupunkia. Koneessa oli 14-henkinen miehistö ja matkustajina 108 armeijan henkilöstöön kuuluvaa ja heidän perheenjäsentään. Kaikki 122 kuolivat onnettomuudessa, jonka aiheutti sääolosuhteista seurannut sakkaus.

Kuolonuhrien määrällä mitattuna se on Myanmarin historian ja vuoden 2017 pahin lento-onnettomuus.

Lentokone
---------

Onnettomuuskone, rekisteritunnukseltaan "5820", oli kiinalaisen Shaanxi Aircraft Corporationin valmistama nelimoottorinen Shaanxi Y-8F-200W, joka pohjautuu neuvostoliittolaiseen Antonov An-12 -koneeseen. Se oli lentänyt ensilentonsa vuonna 2016, ja sille oli ehtinyt kertyä vain 809 lentotuntia ennen onnettomuutta.

Matkustajat, rahti ja miehistö
------------------------------

Koneessa oli onnettomuslennolla 108 matkustajaa. Heidän joukossaan oli kuusi upseeria ja 29 muuta armeijan henkilöstöön kuuluvaa. Loput matkustajista olivat heidän perheenjäseniään. Lapsia lennolla oli 15. Matkustajien lisäksi lennolla oli 2,4 tonnia rahtia.

Onnettomuuslennolla oli mukana 14-henkinen miehistö. Koneen kapteenina oli everstiluutnantti Nyein Chan ja perämiehinä everstiluutnantti Sye Thu Win ja majuri Thant Zin Htay.

Tapahtumat
----------

Kone oli lähtenyt liikkeelle Yangonista, josta sen oli tarkoitus lentää Dawein ja Myeikin kautta Bokpyiniin ja sieltä taas Myeikin kautta takaisin Yangoniin. Onnettomuuslento lähti Myeikistä kohti Yangonia kello 13.06 paikallista aikaa. Sää oli tuolloin viranomaisten mukaan "tavallinen" ja näkyvyys hyvä. Yhteys koneeseen menetettiin kello 13.35 sen lentäessä Andamaanienmeren yllä 5 500 metrissä. Kone oli katoamishetkellä noin 32 kilometrin päässä Dawein rannikkokaupungista länteen. Koneesta ei lähetetty hätäkutsua ennen katoamista.

Etsinnät
--------

Kadonnutta konetta etsimään lähetettiin yhdeksän Myanmarin laivaston alusta ja kolme lentokonetta. Vielä onnettomuuspäivän aikana kerrottiin, että Myanmarin laivaston alus oli löytänyt koneen kappaleita 218 kilometrin päässä Daweista. Seuraavaan päivään mennessä merestä oli löytynyt 29 uhrin ruumiit. Eloonjääneitä ei etsinnöissä löytynyt.

Etsinnöissä auttanut kalastusalus löysi koneen pyrstön merestä 15. kesäkuuta. Ohjaamon ääninauhuri ja lentoarvotallennin löytyivät 18. kesäkuuta.

Onnettomuuden tutkinta ja syy
-----------------------------

Onnettomuuden tutkimista varten muodostettiin komitea, jossa oli jäseniä Myanmarin asevoimista, Myanmarin onnettomuustutkintakeskuksesta sekä Australian puolustusilmailu- ja ilmavoimaturvallisuusosastolta. Mustien laatikoiden tutkinta tehtiin Kiinassa 6.–7. heinäkuuta, minkä jälkeen tallentimien sisältöä analysoitiin 8.–14. heinäkuuta.

Tutkinnassa selvisi, että lennon aikana kone oli ohittanut kaksi ukkospilvialuetta, ja miehistö oli kytkenyt päälle siipien jäänpoiston. Siitä huolimatta moottorien ilmanoton jäätymisvaroitus alkoi hälyttää kello 13.31. Samaan aikaan, koneen lentäessä jälleen lähellä ukkospilviä, sivutuuli nousi äkisti kahdeksasta solmusta 42 solmuun. Jäätävät olosuhteet ja sivutuuli yhdessä kasvattivat koneen sakkausnopeutta, mikä johtikin sakkaukseen, hallinnan menetykseen ja syöksykierteeseen, jota ei enää saatu oikaistua.

Lähteet
-------

1. 1 2 3 4 5 6 7  Accident description Aviation Safety Network. Viitattu 2.1.2018. (englanniksi)
2. ↑  ASN Aviation Safety Database – Myanmar Aviation Safety Network. Viitattu 2.1.2018. (englanniksi)
3. ↑  2017 Aviation Safety Network. Viitattu 2.1.2018. (englanniksi)
4. ↑  Y-8 Turboprop Transport Aircraft Sinodefence.com.  Arkistoitu 27.3.2008. Viitattu 2.1.2018. (englanniksi)
5. 1 2  Three Bodies, Debris Found in Search for Missing Military Plane  8.6.2017. The Irrawaddy News Magazine. Viitattu 2.1.2018. (englanniksi)
6. ↑  Military aircraft with 120 people on board goes missing off Myanmar  7.6.2017. Sky News. Viitattu 2.1.2018. (englanniksi)
7. ↑  Myanmar plane: Debris and bodies found after search *BBC News*.  8.6.2017. BBC. Viitattu 2.1.2018. (englanniksi)
8. ↑  Chan, Nyan: Wreckage of missing Myanmar military plane found  8.6.2017. Yangon:  CNN. Viitattu 2.1.2018. (englanniksi)
9. ↑  Debris Of Myanmar Plane With Over 100 On Board Found In Andaman Sea  7.6.2017. NDTV. Viitattu 2.1.2018. (englanniksi)
10. ↑  Wreckage and bodies found in Myanmar missing plane search  8.6.2017. Sky News. Viitattu 2.1.2018. (englanniksi)
11. ↑  Fishing boat hooks tail of crashed Myanmar plane  15.6.2017. Yangon:  News24. Viitattu 2.1.2018. (englanniksi)
12. ↑  Black box from crashed Myanmar army plane retrieved  18.6.2017. Yangon:  Reuters. Viitattu 2.1.2018. (englanniksi)
13. 1 2  Transport plane crashed due to adverse weather: investigators  19.7.2017. Global New Light of Myanmar. Viitattu 2.1.2018. (englanniksi)

← 2016  ·  Vuoden 2017 lento-onnettomuudet ja vaaratilanteet  ·  2018 →

|  |  |  |
| --- | --- | --- |
| Turkish Airlinesin lento 6491 (16.1.) | Myanmarin ilmavoimien lento-onnettomuus 2017 (7.6.) | Laukaan lento-onnettomuus (19.7.) |